በመጪው ክረምት በሚከናወኑ የበጎ ፈቃድ አገልግሎቶች ህብረተሰቡ እንዲሳተፍ ተጠየቀ
በመጭው የክረምት ወቅት በአዲስ አበባ ከተማ አስተዳደር ለሚከናወኑ የበጎ ፈቃድ አግልገሎቶች ህብረተሰቡ ተሳትፎ እንዲያደርግ ተጠየቀ፡፡በከተማ አስተዳደሩ በተለያዩ ዘርፎች የሚሰጡ የበጎ ፈቃድ አገልግሎቶች ዝርዝር በዛሬው ዕለት ይፋ ተደርጓል፡፡የከተማ አስተዳደሩ ከንቲባ ጽሕፈት ቤት የፕሬስ ሴክሬታሪያት ኃላፊ ወይዘሪት ፌቨን ተሾመ በሰጡት መግለጫ በክረምቱ የበጎ ፈቃድ አገልግሎት የሚከናወኑ የተለያዩ ዘርፎችን ይፋ ያደረጉ ሲሆን፣ በክረምቱ ሃይማኖታዊ በዓላትን በደማቅ ስነ ስርዓት ከማክበር ጀምሮ አንድ ሺህ የሚሆኑ በከተማ አስተዳደር የሚገኙ ነዋሪዎችን ቤት የማደስ እንዲሁም የችግኝ መትከል መርሃ ግብር በስፋት እንደሚከናወን አስታውቀዋል፡፡በሌላ በኩል በዘንድሮው የክረምት ወቅት የበጎ ፈቃድ አገልግሎት አንድ ሚሊየን የሚጠጉ የከተማዋ ነዋሪዎች ተሳታፊ እንደሚሆኑ የጠቀሱት የአዲስ አበባ ከተማ አስተዳደር የባህል፣ ኪነ ጥበብና ቱሪዝም ቢሮ ምክትል ኃላፊ ሰርፀ ፍሬ ስብሃት የአዲስ አበባ ከተማን ቀጣይ እድገት ከተለያዩ ሀገራት ልምድ በመቅሰም ምክረ ሀሳብ የሚያስቀምጡ ሃያ አንድ አባላት የሚኖሩት የአሳቤን ቡድን እንደሚቋቋም ገልጸዋል፡፡በዘንድሮው መርሃ ግብር ህብረተሰቡ የበጎ ፈቃድ አገልግሎት በመስጠት ተሳትፎ እንዲያደርግም ጠይቀዋል፡፡ 